《送王太史子难赴南少司成三首 其二》
明代·尹台

嶰竹宣众律，八风从元钟。周王美作人，多士盛岐丰。

帝学恢始制，翚甍丽层穹。郁盘松桧色，隐映宫序雄。

儒生抗严席，左右申毛公。仁义开型冶，颜闵成铸镕。

禔躬贵先物，作士观远功。首模推二宋，愿子希其踪。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。